สิ่งที่ควรรู้เกี่ยวกับ กองทุนสำรองเลี้ยงชีพ
ท่านที่เป็นสมาชิกกองทุนสำรองเลี้ยงชีพ ท่านเคยทราบรายละเอียดเงื่อนไขเงินกองทุนสำรองเลี้ยงชีพของท่านไหมคะ
18 ส.ค. 2554

ท่านที่เป็นสมาชิกกองทุนสำรองเลี้ยงชีพ ท่านเคยทราบรายละเอียดเงื่อนไขเงินกองทุนสำรองเลี้ยงชีพของท่านไหมคะ 
โดย..นวรัตน์ เจียมกิจรุ่ง
รายละเอียดหรือเงื่อนไขของกองทุนสำรองเลี้ยงชีพ เรียกว่า ข้อบังคับกองทุนสำรองเลี้ยงชีพ ซึ่งคณะกรรมการกองทุนเป็นผู้กำหนด และต้องนำไปจดทะเบียนกับสำนักงาน ก.ล.ต. จึงจะมีผลบังคับใช้ได้ และหากมีการเปลี่ยนแปลงข้อบังคับ คณะกรรมการกองทุนต้องขออนุมัติต่อสำนักงาน ก.ล.ต. ก่อนทุกครั้งด้วย
ยกตัวอย่างข้อบังคับกองทุนที่สมาชิกควรรู้ มีดังนี้
1.คุณสมบัติของการสมัครเข้าเป็นสมาชิกกองทุน ซึ่งข้อบังคับจะระบุคุณสมบัติของพนักงานที่สามารถสมัครเข้าเป็นสมาชิกกองทุนได้ เช่น พนักงานต้องได้รับการบรรจุเป็นพนักงานประจำ หรือพนักงานต้องมีอายุงานตั้งแต่ 1 ปีขึ้นไป เป็นต้น 
2.อัตราเงินสะสม คือ อัตราที่สมาชิกกองทุนหักสะสมจากค่าจ้างรายเดือนทุกเดือนหรือเมื่อมีการจ่ายค่าจ้าง
3.อัตราเงินสมทบ คือ อัตราที่บริษัทนายจ้างสมทบเข้ากองทุน ในรูปของเงินสมทบ ทุกเดือนหรือเมื่อมีการจ่ายค่าจ้าง 
4.เงื่อนไขการจ่ายเงินกองทุนสำรองเลี้ยงชีพ กรณีที่สมาชิกสิ้นสมาชิกภาพ เงินกองทุนสำรองเลี้ยงชีพจะแบ่งเป็น 4 ส่วน นั่นคือ เงินสะสม ผลประโยชน์ของเงินสะสม เงินสมทบ และผลประโยชน์เงินสมทบ การที่สมาชิกกองทุนลาออก สมาชิกจะได้ส่วนของเงินสะสมและผลประโยชน์ของเงินสะสมเต็มจำนวน ไม่ว่าจะออกจากกองทุนด้วยกรณีใดๆ ก็ตาม แต่สำหรับเงินสมทบและผลประโยชน์ของเงินสมทบนั้น สมาชิกที่สิ้นสมาชิกภาพจะได้เท่าไรขึ้นอยู่กับเงื่อนไขการจ่ายเงินในข้อบังคับ
ข้อบังคับอาจกำหนดเงื่อนไขการจ่ายเงินสมทบและผลประโยชน์เงินสมทบ ให้อิงตามอายุงานหรืออายุสมาชิกกองทุนก็ได้ เช่น หากสมาชิกลาออกจากกองทุน โดยมีอายุงานน้อยกว่า 1 ปี ส่วนเงินสมทบและผลประโยชน์เงินสมทบ จะได้รับ 50% ของที่มีอยู่ และหากลาออกจากกองทุนโดยอายุงานมากกว่า 1 ปี จะได้รับเงินดังกล่าว 100% บางกองทุนอาจกำหนดเป็นอายุสมาชิกกองทุนก็ได้ ซึ่งอายุสมาชิกกองทุนนับตั้งแต่วันที่สมัครเข้าเป็นสมาชิกกองทุนของบริษัท หรือข้อบังคับของบางกองทุนอาจกำหนดให้สมาชิกมีสิทธิได้รับเงินดังกล่าว 100% เมื่อลาออกจากกองทุนทุกกรณี
ตัวอย่างข้อบังคับข้างต้นเป็นเพียงข้อที่เกี่ยวข้องกับสมาชิกกองทุนอย่างมาก นอกจากนี้ในข้อบังคับกองทุนยังมีเนื้อหาอื่นๆ ที่สำคัญ เช่น สิทธิและหน้าที่ของสมาชิกกองทุน วิธีการจ่ายเงินกองทุนสำรองเลี้ยงชีพ เงื่อนไขด้านการคงเงิน รวมไปถึงวิธีปฏิบัติกรณีกองทุนเลิก เป็นต้น ซึ่งทั้งหมดนี้สมาชิกกองทุนสามารถขอดูรายละเอียดจากคณะกรรมการกองทุนของกองทุนที่ท่านเป็นสมาชิกอยู่ได้ค่ะ
สิ่งที่สมาชิกควรรู้เพิ่มเติมจากข้อบังคับ และเป็นส่วนที่สำคัญมาก คือ นโยบายการลงทุนของกองทุนที่ท่านเป็นสมาชิกอยู่ ซึ่งจะส่งผลถึงอัตราผลตอบแทนของกองทุน และยิ่งในขณะนี้การทำ Employee’s Choice กำลังมาแรง บริษัทเริ่มให้สมาชิกกองทุนในบริษัทของตนสามารถเลือกนโยบายการลงทุนด้วยตนเองได้ เพื่อที่สมาชิกจะได้เลือกนโยบายที่เหมาะสมกับความเสี่ยงของแต่ละคนได้ อย่างไรก็ตามการที่สมาชิกจะเลือกนโยบายเองได้นั้น สมาชิกควรจะเข้าใจด้านการลงทุนในตราสารหนี้ หุ้น และหลักทรัพย์อื่นๆ ว่ามีผลตอบแทนและความเสี่ยงอย่างไรบ้าง จึงจะสามารถเลือกนโยบายให้ตนเองได้อย่างเหมาะสมตรงตามวัตถุประสงค์ของการทำ Employee’s Choice นะคะ